**ANEXA**

GHID DE FINANȚARE

a Programului privind creșterea eficienței energetice prin înlocuirea becurilor convenționale cu becuri led

Capitolul I

Dispoziţii generale

Articolul 1

Rolul Ghidului de finanţare

(1) Ghidul de finanţare, denumit în continuare ghid, constituie un suport informativ, având rolul de a furniza informaţii esenţiale privind derularea Programului privind creșterea eficienței energetice prin înlocuirea becurilor convenționale cu becuri led, denumit în continuare program.

(2) Ghidul conţine dispoziţii privind:

a)obiectul, scopul şi indicatorul de performanţă ale programului;

b)condiţiile de validare a comerciantului;

c)analiza şi aprobarea participării comerciantului şi a persoanei fizice în program;

d)implementarea programului.

Articolul 2

Obiectul, scopul şi indicatorul de performanţă ale programului

(1) Obiectul programului îl reprezintă finanţarea nerambursabilă din Fondul pentru mediu, acordată sub forma unui voucher, pentru înlocuirea becurilor convenționale din locuință cu becuri cu led noi, mai performante din punct de vedere energetic.

(2) Scopul programului îl constituie reducerea consumului de energie și a emisiilor de gaze cu efect de seră în locuințe, pentru utilizatorii casnici.

(3)Indicatorul de performanţă a programului (I) este reprezentat de reducerea anuală a cantității emisiilor de CO2 rezultată în urma implementării programului, calculat astfel:

x t

unde:

n - numărul de becuri înlocuite prin program;

t – timpul de funcționare al becului (8h x 365zile);

Dif – diferența de consum între un bec incandescent și un bec led, calculată conform situației ipotetice, pe o perioadă de un an (0,40 kwh/zi x 365 zile = 146 kwh/an);

Fkwh\_Co2 – factorul de conversie al energiei electrice în emisii CO2.

Articolul 3

Caracterul programului şi aria geografică de aplicare

Programul are caracter multianual şi se aplică la nivel naţional.

Articolul 4

Sursa de finanţare şi suma prevăzută pentru derularea programului

(1) Finanţarea programului se realizează din veniturile rezultate din vânzarea certificatelor de emisii de gaze cu efect de seră încasate la Fondul pentru mediu, în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii, în baza contractelor de decontare şi documentelor justificative ale persoanelor fizice beneficiare.

(2)Sumele alocate unei sesiuni de finanţare, rămase neutilizate, pot fi reportate în vederea lansării unor noi sesiuni şi aprobării unor noi solicitanţi.

(3)Sumele prevăzute la alin. (2) pot fi utilizate în acelaşi an sau în anul următor reportării.

Articolul 5

Cuantumul finanţării

Finanţarea se acordă sub formă de voucher în cuantum de 200 lei cu TVA pentru achiziţionarea becurilor cu led de maximum 15 W.

Articolul 6

Cheltuieli eligibile în cadrul programului

(1)Este considerată cheltuială eligibilă achiziția becurilor cu led de maximum 15 W.

(2)Pentru a putea fi considerate eligibile, becurile cu led achiziționate trebuie să fie noi.

Articolul 7

Definiţii şi acronime

(1) În sensul prezentului ghid, termenii şi expresiile de mai jos se definesc astfel:

a)aplicaţie informatică - software administrat şi pus la dispoziţie gratuit de către AFM, prin intermediul căruia este gestionat programul;

b)bec convențional- becuri cu incandescență, becuri cu halogen și becuri economice;

c)beneficiar - persoana fizică aprobată de AFM pentru a participa în program şi publicată pe pagina de internet a acesteia;

d)cerere de decontare - solicitare a comerciantului validat, adresată AFM, în baza căreia se face finanţarea cheltuielilor eligibile, conform formularului prevăzut în anexa la contractul de decontare;

e)cerere de validare - formular completat electronic în aplicaţia informatică, de către comerciant, în vederea validării în program;

f)colector autorizat - operator economic autorizat, potrivit legislaţiei în vigoare, să desfăşoare

activităţi de colectare a becurilor convenționale;

g)comerciant - operatorul economic autorizat să desfăşoare activităţi de comercializare a articolelor de iluminat;

h)comerciant online - operatorul economic autorizat să desfăşoare activităţi de comercializare online a articolelor de iluminat;

i)comerciant validat - operatorul economic care are încheiat contract de decontare cu AFM;

j)contract de decontare - act juridic încheiat între comerciantul validat şi AFM, conform formularului prevăzut în anexa nr. 1 la ghid;

k)criterii de eligibilitate - cerinţe, norme sau principii care trebuie îndeplinite cumulativ;

l)dosar de decontare - dosarul încărcat în aplicaţia informatică, care cuprinde cererea de decontare, însoţită în mod obligatoriu de documentele a căror listă este prevăzută în cuprinsul acesteia;

m)dosar de validare electronică - dosarul care cuprinde documentele obligatorii care se încarcă în aplicaţia informatică de către comerciant, în vederea validării în cadrul programului;

n)sesiune de înscriere - perioadă determinată, stabilită prin dispoziţie a preşedintelui AFM, în interiorul căreia solicitanţii/comercianţii pot accesa aplicaţia informatică;

o)solicitant - persoana fizică ce intenţionează să achiziţioneze becuri led noi, sub beneficiul acordării voucherului prin înscrierea în program, care îndeplineşte cumulativ criteriile de eligibilitate;

p)voucher - codul generat de aplicaţia informatică ce atestă dobândirea finanţării, cu valoare nominală de 200 lei cu TVA, susţinută prin modalitate nerambursabilă din Fondul pentru mediu în cadrul programului;

q)utilizarea voucherului - furnizarea, de către solicitantul aprobat, a codului aferent voucherului şi introducerea acestuia, de către comerciantul validat, în aplicaţia informatică.

(2) În cuprinsul prezentului ghid sunt utilizate următoarele reguli de interpretare:

a)termenul «zi» sau «zile» reprezintă zi calendaristică ori zile calendaristice, dacă nu se specifică altfel. Termenul se calculează fără a se lua în calcul prima şi ultima zi, iar când ultima zi cade într-o zi nelucrătoare, termenul se prelungeşte până în prima zi lucrătoare care urmează. Documentele şi actele solicitate prin ghid pot fi utilizate şi în data eliberării lor. Prin excepţie, termenul de valabilitate a voucherului se calculează ţinând cont de prima şi de ultima zi, indiferent dacă acestea cad într-o zi nelucrătoare;

b)cu excepţia unor prevederi contrare, cuvintele la forma de singular includ şi forma de plural şi viceversa, acolo unde acest lucru este permis de context.

(3) În cuprinsul prezentului ghid sunt utilizate următoarele acronime:

a)AFM - Administraţia Fondului pentru Mediu;

b)TVA - taxa pe valoarea adăugată;

c)CNP - codul numeric personal.

Articolul 8

Etapele programului

Etapele programului sunt următoarele:

a)publicarea pe pagina de internet a AFM a informaţiilor necesare demarării programului;

b)validarea, încheierea contractelor de decontare cu comercianţii şi publicarea listei acestora;

c)înscrierea solicitanţilor şi aprobarea finanţării;

d)decontarea sumelor solicitate de către comercianţii validaţi.

Articolul 9

Reguli generale privind gestionarea informaţiilor

(1) Sesiunile de înscriere şi sumele alocate finanţării programului se stabilesc prin dispoziţie a preşedintelui AFM, care se publică pe pagina proprie de internet.

(2) Informaţiile necesare desfăşurării programului, sumele alocate finanţării şi documentele relevante se gestionează prin intermediul aplicaţiei informatice şi se publică, după caz, pe pagina de internet a AFM.

Capitolul II

Proceduri de analiză, aprobare, contractare şi decontare în cadrul programului

Articolul 10

Publicarea pe pagina de internet a AFM a informaţiilor necesare demarării programului

(1)Perioada de organizare a sesiunii de înscriere în vederea validării comercianţilor se aprobă prin dispoziţie a preşedintelui AFM, care se publică pe pagina proprie de internet a AFM cu minimum o zi înainte de data programată pentru deschiderea acesteia. Pe parcursul derulării programului se pot organiza mai multe sesiuni de înscriere.

(2)Perioada de organizare a sesiunii de înscriere a persoanelor fizice se aprobă prin dispoziţie a preşedintelui AFM, care se publică pe pagina de internet a AFM cu minimum 5 zile înainte de data programată pentru deschiderea acesteia. Pe parcursul programului se pot organiza mai multe sesiuni de înscriere.

Subcapitolul I

Înscrierea, validarea, încheierea contractelor de decontare cu comercianţii şi publicarea listei acestora

Articolul 11

Înscrierea comerciantului în program

(1) Comerciantul care doreşte validarea în program se înscrie în aplicaţia informatică, pusă la dispoziţie de AFM pe pagina proprie de internet, introducând datele de identificare.

(2)După introducerea informaţiilor prevăzute la alin. (1), aplicaţia îi generează comerciantului un cont de utilizator pentru accesarea acesteia.

(3)După parcurgerea etapelor prevăzute la alin. (1) şi (2), comerciantul completează în aplicaţie, prin bifare, îndeplinirea criteriilor de eligibilitate.

(4)După parcurgerea etapelor prevăzute la alin. (1)-(3), documentele ce compun dosarul de validare electronică vor fi scanate şi introduse în aplicaţia informatică. Documentele trebuie să fie complete şi valabile la data introducerii în aplicaţie.

Articolul 12

Criterii de eligibilitate în vederea validării comerciantului

Este eligibil pentru a participa în cadrul programului comerciantul care îndeplineşte, cumulativ, următoarele criterii de eligibilitate, la data înscrierii cererii de validare în aplicaţia informatică:

a)este operator economic cu personalitate juridică română;

b)desfăşoară activităţi economice pe teritoriul României;

c)are ca obiect de activitate autorizat comerţ cu amanuntul al mobilei, al articolelor de iluminat și al articolelor de uz casnic, conform CAEN rev. 2, cod 4759 /comerţ cu amănuntul prin intermediul caselor de comenzi sau prin internet, conform CAEN 4791;

d)are deschis la Trezoreria Statului contul 50.70.24 „Disponibil din sume alocate din Fondul pentru mediu reprezentând finanţare sau cofinanţare nerambursabilă a proiectelor pentru protecţia mediului“;

e)nu este sub incidenţa Legii nr. 85/2014 privind procedurile de prevenire a insolvenţei şi de insolvenţă, cu modificările şi completările ulterioare, nu are suspendate/restricţionate activităţile economice sau nu se află în situaţii similare; dizolvare, lichidare, desfiinţare, închidere, radiere, inclusiv închidere operaţională, nu se află sub administrare specială; nu face obiectul unei proceduri legale în justiţie pentru situaţiile mai sus menţionate şi nici pentru orice altă situaţie similară;

f)se va asigura că prețul unui bec cu led nu va depăși media prețurilor de comercializare ale acestuia, în ultimele 6 luni.

Articolul 13

Conţinutul dosarului de validare electronică

(1)Dosarul de validare electronică a comerciantului trebuie să cuprindă următoarele documente:

a)certificatul constatator emis de către oficiul registrului comerţului de pe lângă tribunalul în a cărui rază teritorială îşi are sediul social comerciantul, nu mai vechi de 30 de zile la data încărcării în aplicaţia informatică;

b)documentul doveditor al deschiderii contului 50.70.24 „Disponibil din sume alocate din Fondul pentru mediu reprezentând finanţare sau cofinanţare nerambursabilă a proiectelor pentru protecţia mediului“.

c)contractul sau, după caz, contractele încheiat/e cu colector/i autorizat/ţi, pentru colectarea becurilor convenționale.

(2) În cazul în care contractul de decontare este semnat de către o altă persoană decât reprezentantul legal, se prezintă şi împuternicirea persoanei mandatate de către reprezentantul legal.

Articolul 14

Validarea comerciantului şi încheierea contractului de decontare

(1)Validarea comerciantului se face de către AFM, prin intermediul aplicaţiei informatice, în urma completării câmpurilor obligatorii şi introducerii documentelor scanate, prevăzute la art. 13.

(2) AFM verifică conţinutul documentelor scanate şi îndeplinirea tuturor criteriilor de eligibilitate şi validează comerciantul pentru participare în cadrul programului.

(3) În cazul în care nu sunt îndeplinite condiţiile de eligibilitate sau documentele scanate nu sunt conforme cu cerinţele prevăzute în ghid, AFM aduce la cunoştinţa comerciantului înscris deficienţele constatate, iar acesta are posibilitatea să le remedieze, o singură dată, în termen de 3 zile de la data comunicării de către AFM, prin intermediul aplicaţiei informatice.

(4) Comercianţilor validaţi li se transmit contractele de decontare prin intermediul aplicaţiei informatice, sau prin orice alte mijloace de transmitere care să asigure recepţionarea acestora, în vederea semnării.

(5) După semnare, comercianţii transmit la AFM ambele exemplare ale contractului de decontare, prin intermediul aplicaţiei informatice, sau prin orice alte mijloace de transmitere care să asigure recepţionarea acestora. AFM trimite comercianţilor un exemplar însuşit de ambele părţi.

(6) Lista cuprinzând comercianţii validaţi care au semnat contractele de decontare cu AFM se publică pe pagina de internet a acesteia.

(7) Se consideră motive de remediere următoarele:

a)documentele încărcate în aplicaţia informatică care sunt ilizibile sau care conţin ştersături ori modificări, precum şi cele incomplete sau care conţin date şi informaţii care se dovedesc neconforme cu realitatea;

b)lipsa unui document, prezentarea acestuia sub o altă formă decât cea solicitată ori ieşirea sa din perioada de valabilitate, precum şi constatarea de neconcordanţe în cuprinsul documentelor prezentate;

c)neîndeplinirea unui criteriu de eligibilitate la data înscrierii comerciantului în aplicaţia informatică.

(8) Comunicarea motivelor care au dus la respingerea cu posibilitate de remediere se realizează prin intermediul aplicaţiei informatice.

(9)Netransmiterea documentelor solicitate de AFM în termenul prevăzut la alin. (3) conduce la respingerea comerciantului.

(10) În cazul respingerii comerciantului, acesta se poate reînscrie în aplicaţia informatică în vederea validării, în sesiunea de validare a comercianţilor.

Subcapitolul II

Achiziţionarea becurilor cu led

Secţiunea 1

Criterii de eligibilitate a solicitantului, emiterea voucherelor şi aprobarea finanţării

Articolul 15

Criterii de eligibilitate a solicitantului în vederea obţinerii finanţării

Poate beneficia de finanţare solicitantul care îndeplineşte cumulativ următoarele condiţii:

a)este persoană fizică cu domiciliul în România;

b)nu are obligaţii restante la bugetul de stat şi la bugetul local, conform legislaţiei naţionale în vigoare, la data achiziţionării becurilor cu led;

c)are vârsta de minimum 18 ani împliniţi în momentul înscrierii în aplicaţia informatică;

d)este posesor al unui/unei buletin/cărţi de identitate valabil(e) în momentul înscrierii în program;

e)se obligă să predea comerciantului, în momentul achiziţionării becurilor cu led, un număr echivalent de becuri convenționale;

f)îşi dă acordul cu privire la prelucrarea de către AFM a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în ghid sau în scopul elaborării de situaţii şi statistici.

Articolul 16

Înscrierea solicitanţilor

(1)Înscrierea persoanei fizice în aplicaţia informatică se realizează numai după publicarea listei cuprinzând comercianţii validaţi şi anterior lansării primei etape de generare a voucherelor, prin crearea unui cont de utilizator pe baza datelor de identificare (numele, prenumele, localitatea, judeţul şi CNP), conform actului de identitate, inclusiv data expirării acestuia, a adresei de e-mail, a unui număr de telefon valid şi prin recepţionarea unui SMS de confirmare.

(2)Înscrierea solicitanţilor se realizează conform procedurii stabilite prin dispoziţia preşedintelui AFM.

(3) Ulterior creării contului, solicitantul procedează la introducerea următoarelor informaţii:

a)declaraţia pe propria răspundere potrivit căreia solicitantul:

1. nu înregistrează obligaţii de plată restante la bugetul de stat şi bugetul local, conform legislaţiei naţionale în vigoare la data înscrierii;

2. se obligă să predea comerciantului, în momentul achiziţionării becurilor cu led, un număr echivalent de becuri convenționale;

b)acordul cu privire la prelucrarea de către AFM a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în ghid sau în scopul elaborării de situaţii şi statistici.

(4)Înscrierea solicitanţilor se realizează după completarea tuturor câmpurilor din aplicaţia informatică şi după generarea unui mesaj automat de confirmare în acest sens.

(5)În cazul în care bugetul alocat etapei de înscriere nu este consumat, acesta se reportează şi devine disponibil la organizarea unei noi sesiuni de înscriere.

(6)În contul de utilizator este disponibilă opţiunea de încărcare a documentelor, respectiv BI/CI şi declaraţia pe propria răspundere.

(7)AFM pune la dispoziţia solicitantului declaraţia pe propria răspundere prevăzută în anexa nr. 2 la ghid. Declaraţia trebuie însuşită prin semnătură de către solicitant şi încărcată în aplicaţia informatică în contul de utilizator până la momentul utilizării voucherului, inclusiv.

(8)În contul de utilizator solicitantul va încărca şi o copie a BI/CI până la momentul utilizării voucherului, inclusiv.

(9)Declaraţia pe propria răspundere şi copia BI/CI al/a solicitantului pot fi încărcate şi de către comerciantul validat până la momentul utilizării voucherului, inclusiv.

(10)În cadrul unei sesiuni de înscriere, un solicitant poate beneficia de un singur voucher.

Articolul 17

Aprobarea finanţării

(1) După finalizarea înscrierii solicitanţilor în aplicaţia informatică, AFM centralizează listele cu aceştia, le avizează în cadrul Comitetului director şi le aprobă în Comitetul de avizare.

(2)Lista solicitanţilor aprobaţi se publică pe pagina de internet a AFM şi va conţine numele şi prenumele persoanelor fizice, localitatea şi judeţul, precum și valoarea nominală de 200 lei a fiecărui voucher.

Secţiunea a 2-a

Proceduri referitoare la comercializarea becurilor cu led

Articolul 18

Comercializarea becurilor cu led

(1) Achiziţia de becuri cu led în cadrul programului se face prin intermediul comercianţilor validaţi, în limita fondurilor alocate, publicate spre informare, pe pagina de internet a AFM.

(2)În maximum 7 zile de la publicarea listei cu solicitanţii aprobaţi, aceştia se adresează comercianţilor validaţi în vederea utilizării voucherelor.

(3) La momentul utilizării voucherului la un comerciant validat, solicitantul aprobat trebuie să se asigure că declaraţia pe propria răspundere semnată şi scanată şi copia CI/BI sunt încărcate în contul de utilizator din aplicaţia informatică, având obligaţia ca originalul declaraţiei să fie păstrat pe o perioadă de un an de la data utilizării voucherului.

(4)Comercializarea produselor în cadrul programului se realizează doar pentru solicitanţii care întrunesc criteriile de eligibilitate prevăzute în ghid şi care se regăsesc în lista menţionată la art. 17 alin. (2) şi doar dacă datele din aplicaţia informatică corespund cu cele furnizate de către persoanele fizice şi cu documentele prezentate în susţinerea lor. Până la momentul utilizării voucherului la comerciantul validat, solicitantul poate corecta eventualele erori ale datelor introduse în aplicaţia informatică, prin accesarea contului de utilizator, cu excepţia voucherului şi a CNP-ului.

(5) Comerciantul validat perfectează formalităţile de vânzare a becurilor cu led şi completează în aplicaţia informatică datele aferente acestora, în termen de maximum 15 zile de la data utilizării voucherului.

(6) Comerciantul validat se obligă să asigure, cu titlu gratuit, preluarea becurilor convenționale de la persoana fizică și să asigure colectarea unui număr de becuri convenționale egal cu numărul de becuri cu led comercializate.

(7) Comerciantul este responsabil pentru respectarea legislaţiei specifice privind concurenţa şi protecţia consumatorului.

(8)Oricând, pe parcursul derulării programului, comerciantul pierde calitatea dobândită, în situaţia în care instituţiile abilitate emit acte din care rezultă încălcarea prevederilor legislaţiei prevăzute la alin. (7). În cazul în care această situaţie intervine după semnarea contractului cu AFM, comerciantul este exclus din program prin notificarea emisă de către aceasta.

Articolul 19

Voucherul

(1)Persoana fizică aprobată poate beneficia de un voucher în cuantum de 200 lei la achiziţionarea a cel puțin unui bec cu led, în schimbul predării unui număr echivalent de becuri convenționale.

(2)În cadrul unei sesiuni de înscriere, un solicitant poate beneficia de un singur voucher.

(3) Valoarea voucherului se scade de către comerciantul validat, în factură, din preţul de comercializare cu TVA a becurilor cu led, denumit în continuare preţ de comercializare, diferenţa fiind asigurată de către beneficiar din surse financiare proprii.

(4) Voucherul este generat aleatoriu de aplicaţie, şi are următoarele atribute:

– un cod alfanumeric format din minimum 5 caractere (majuscule), generat aleatoriu în aplicaţie;

– data emiterii şi data expirării;

– valoarea nominală de 200 lei.

(5)Voucherul este valabil 7 zile de la data publicării listei solicitanţilor aprobaţi prevăzute la art. 17 alin. (2), perioadă în care trebuie utilizat la un comerciant validat, sub sancţiunea pierderii dreptului de utilizare.

(6)Voucherul este nominal şi netransmisibil şi nu poate fi utilizat decât de persoana căreia i-a fost emis, în urma înscrierii în aplicaţia informatică.

(7)Persoana fizică care a beneficiat de un voucher în cadrul unei sesiuni de înscriere nu mai poate beneficia de voucher pe parcursul aceluiaşi an calendaristic.

Articolul 20

Obligaţiile solicitantului aprobat

Solicitantul aprobat se obligă:

1.să se asigure că bunurile ce urmează a fi achiziţionate sunt noi, sunt conforme cu specificaţiile tehnice privind eficienţa energetică şi beneficiază de condiţii de garanţie;

2.să furnizeze şi să transmită AFM orice informaţie sau documente relevante, solicitate de către aceasta, în termen de maximum 5 zile lucrătoare de la data primirii notificării;

3.să asigure, din surse financiare proprii, diferenţa până la valoarea integrală a becurilor cu led nou-achiziţionate, după caz;

4.să încarce, în aplicaţia informatică, până la momentul utilizării voucherului, declaraţia pe propria răspundere însuşită prin semnătură şi o copie a CI/BI;

5.să nu prezinte informaţii eronate sau false a datelor şi informaţiilor în baza cărora se acordă finanţarea în cadrul programului, sub sancţiunea returnării integrale a sumei primite ca finanţare în cadrul programului;

6.să păstreze declaraţia pe propria răspundere, întocmită potrivit anexei nr. 2 la ghid, în original, pe o perioadă de un an de la data utilizării voucherului.

Articolul 21

Factura de achiziţie şi condiţii de completare a acesteia

(1) În vederea îndeplinirii formalităţilor privind vânzarea becurilor cu led, comerciantul validat pune la dispoziţia persoanei fizice aprobate factura de achiziţie a acestora.

(2) În factura emisă beneficiarului, comerciantul validat trebuie să evidenţieze preţul de comercializare şi, distinct, să facă menţiunea „...... lei se suportă din Fondul pentru mediu“; de asemenea, în factură se înscrie textul „Diferenţă de plată beneficiar“ şi se menţionează suma rămasă de achitat de către acesta, dacă este cazul.

(3) Factura trebuie să cuprindă cel puţin următoarele elemente:

a)atributele de identificare a comerciantului validat;

b)atributele de identificare a beneficiarului: numele şi prenumele, CNP;

c)denumirea, cantitatea becurilor cu led vândute, preţul unitar şi elementele de identificare ale acestora, puterea becurilor cu led achiziționate, precum şi menţiunea că sunt noi;

d)codul/codurile alfanumeric(e) al/ale voucherului/ voucherelor.

(4) Factura trebuie să îndeplinească următoarele condiţii:

a)să fie completată integral, conform prevederilor legale;

b)să fie emisă cu cel puţin 30 de zile înainte de data încărcării în aplicaţia informatică a cererii de decontare.

Secţiunea a 3-a

Decontarea sumelor de către comercianţii validaţi şi plata acestora

Articolul 22

Documente obligatorii necesare decontării şi proceduri aplicabile

(1) În vederea decontării, comerciantul validat transmite prin aplicaţia informatică următoarele documente:

a)cererea de decontare, completată integral, prin tehnoredactare, conform formularului prevăzut în anexa la contractul de decontare, semnată de către reprezentantul legal al comerciantului validat sau de către persoana împuternicită de acesta, încărcată în aplicaţia informatică de către comerciant;

b)lista beneficiarilor pentru care se solicită decontarea, semnată de către reprezentantul legal al comerciantului validat sau de către persoana împuternicită de acesta, editată cu ajutorul aplicaţiei informatice;

c)declaraţiile pe propria răspundere, semnate de către beneficiari;

d)facturile fiscale;

e)copie B.I./C.I. beneficiari;

f)documentul/documentele care să ateste predarea-primirea becurilor convenționale colectate în cadrul programului, încheiat(e) între comerciantul validat şi operatorul economic autorizat pentru colectare, care să conţină inclusiv numărul de bucăţi şi cantitatea acestora exprimată în kg, menţiunea «Programul privind creșterea eficienței energetice de înlocuire a becurilor convenționale cu becuri led», dovada predării către operatori economici care desfăşoară operaţii de tratare a becurilor convenționale, încărcat/încărcate în aplicaţia informatică de către comerciant, precum şi declaraţia pe propria răspundere privind predarea cu titlu gratuit a becurilor convenționale colectate în cadrul programului;

g)în situaţia în care, ulterior validării, comerciantul încheie alte contracte pentru colectarea becurilor convenționale, acestea vor fi încărcate în aplicaţia informatică.

(2)Aplicaţia informatică verifică existenţa tuturor documentelor prevăzute la alin. (1) şi conţinutul documentelor prevăzute la alin. (1) lit. b), c), d) şi e), iar conţinutul documentelor prevăzute la alin. (1) lit. a) și g) este verificat de AFM, după înregistrarea dosarului de decontare în aplicaţie. Conţinutul facturilor fiscale va fi verificat de aplicaţia informatică în baza informaţiilor transmise de către comercianţii validaţi prin codul QR cuprins în factură, comercianţii validaţi asumându-şi realitatea informaţiilor din facturi.

(3)Aplicaţia informatică verifică în mod automat documentele încărcate de comerciant, conform alin. (2) şi, în cazul în care acestea sunt conforme, iar informaţiile aferente corespund condiţiilor şi prevederilor ghidului de finanţare, aplicaţia le validează iar comerciantul poate transmite dosarul de decontare către AFM, tot prin intermediul acesteia. În cazul în care aplicaţia informatică constată neîndeplinirea condiţiilor şi prevederilor ghidului de finanţare, comerciantul poate remedia erorile.

(4)Prin excepţie de la prevederile alin. (3), în situaţia în care aplicaţia informatică nu poate valida în mod automat corespondenţa informaţiilor şi documentelor cu condiţiile şi prevederile ghidului de finanţare, comerciantul va putea efectua validarea manuală a acestora.

(5)După înregistrarea dosarului de decontare în aplicaţie, AFM verifică conţinutul documentelor încărcate de comerciant, conform alin. (2), cât şi validările manuale efectuate de acesta.

(6) Cererile de decontare se soluţionează în ordinea depunerii, iar virarea sumelor aferente cheltuielilor eligibile, din contul AFM în contul comercianţilor, se realizează în limita disponibilului existent la Fondul pentru mediu, doar dacă toate criteriile şi condiţiile prevăzute în ghid sunt respectate, iar documentele aferente cererilor de decontare sunt conforme şi corect întocmite.

(7)Prin excepţie de la alin. (6), documentele prevăzute la alin. (1) lit. f) nu condiţionează virarea sumelor aferente cheltuielilor eligibile, verificarea documentelor şi termenul afectat acesteia făcând obiectul structurii de specialitate, respectiv al structurii de administrare fiscală din cadrul AFM.

Articolul 23

Completări/Clarificări

(1) Pentru verificarea tuturor documentelor şi informaţiilor prezentate în cadrul programului, AFM poate solicita completări/clarificări sau orice document relevant, iar răspunsul trebuie transmis în termen de 10 zile lucrătoare de la data solicitării. În caz contrar, AFM procedează la recuperarea finanţării acordate în cadrul programului sau lipsa efectuării plăţii aferente acesteia, după caz, pentru acele vouchere pentru care nu au fost înlăturate deficienţele/neconcordanţele.

(2) AFM poate emite instrucţiuni şi proceduri specifice aplicabile prezentului ghid.

Capitolul III

Dispoziţii finale

Articolul 24

Păstrarea documentelor

(1) AFM păstrează documentele gestionate în cadrul programului, în conformitate cu legislaţia în vigoare şi cu normele sale interne.

(2)Declaraţiile pe propria răspundere prevăzute în anexa nr. 2 la ghid, în formă fizică, asumate prin semnătură vor fi păstrate de către beneficiari pe o perioadă de 1 an de la momentul utilizării voucherului.

Articolul 25

Responsabilităţi privind gestionarea datelor cu caracter personal

(1)AFM răspunde, în condiţiile legii, pentru gestionarea datelor cu caracter personal aparţinând persoanelor fizice participante în cadrul programului, pe care aceasta le prelucrează. Prin solicitarea validării şi încheierea contractului de decontare, comerciantul declară că este de acord cu privire la gestionarea şi prelucrarea de către AFM a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în ghid sau în scopul elaborării de situaţii şi statistici şi se obligă să prelucreze datele cu caracter personal ale persoanelor fizice aprobate în cadrul programului, în conformitate cu dispoziţiile legale aplicabile, inclusiv Regulamentul UE nr. 679/2016, şi să gestioneze în condiţii de maximă siguranţă documentele depuse de către aceştia. De asemenea, prin solicitarea aprobării în cadrul programului, persoana fizică declară că este de acord cu privire la gestionarea şi prelucrarea de către AFM şi de către comerciantul validat a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în ghid sau în scopul elaborării de situaţii şi statistici.

(2) Comerciantul validat răspunde în faţa beneficiarului şi a AFM pentru gestionarea datelor cu caracter personal aparţinând persoanelor fizice participante în cadrul programului, pe care acesta le prelucrează.

Articolul 26

Reguli de publicitate

(1) Orice demers publicitar efectuat de către comerciantul validat cu privire la comercializarea becurilor cu led prin program, în orice formă şi în orice mediu, trebuie să specifice că aceasta se realizează prin

Programul privind creșterea eficienței energetice de înlocuire a becurilor convenționale cu becuri led, derulat de AFM şi finanţat din Fondul pentru mediu.

(2) Orice reducere de preţ, sub orice denumire, promovată de către comerciantul validat trebuie astfel prezentată publicului încât să nu genereze confuzii între aceasta şi Programul privind creșterea eficienței energetice de înlocuire a becurilor convenționale cu becuri led.

Articolul 27

Publicarea informaţiilor relevante şi reguli de publicitate privind programul

(1) Toate datele, informaţiile, instrucţiunile, comunicatele şi alte documente relevante în legătură cu programul se publică pe site-ul AFM, www.afm.ro.

(2) Singurele informaţii şi instrucţiuni valabile sunt cele comunicate oficial de către Ministerul Mediului, Apelor şi Pădurilor şi de către Administraţia Fondului pentru Mediu.

Articolul 28

Prevederi privind eventuale decalări ale termenelor

Dacă, din motive legate strict de AFM (de exemplu, dar fără a se limita la disfuncţionalităţi ale aplicaţiei informatice), participanţii în program se află în imposibilitatea obiectivă de a-şi respecta termenele impuse prin prezentul ghid, atunci respectivele termene se vor prelungi cu perioada aferentă întârzierii. Aceste decalări nu exonerează Administraţia Fondului pentru Mediu de îndeplinirea obligaţiilor asumate prin alte acte de natură juridică.

Articolul 29

Anexe

Anexele nr. 1 şi 2 fac parte integrantă din prezentul ghid.

Anexa nr. 1

la ghid

CONTRACT DE DECONTARE

Nr. ........ din ....................

Între părţile contractante:

Administraţia Fondului pentru Mediu, cu sediul în municipiul Bucureşti, Splaiul Independenţei nr. 294, corp A, sectorul 6, cod poştal 060031, cod de identificare fiscală ..................., cont nr. .................... deschis la Trezoreria Statului Sector 6, Bucureşti, reprezentată legal prin .................. - preşedinte, în calitate de finanţator în cadrul Programului privind creșterea eficienței energetice prin înlocuirea becurilor convenționale cu becuri led, denumită în continuare AFM,

şi

............. - S.R.L./S.A., cu sediul social în ............, cod poştal ..........., înregistrată la Oficiul Registrului Comerţului de pe lângă Tribunalul ............. sub nr. .............., cod de identificare fiscală .............., cont nr. .......... deschis la Trezoreria ........., reprezentată legal prin ................, în calitate de comerciant validat, denumit în continuare comerciant,.....

a intervenit prezentul contract de decontare, denumit în continuare contract:

Articolul 1

Obiectul contractului

1.1.În temeiul prezentului contract, AFM plăteşte comerciantului sumele solicitate de acesta prin cererea de decontare, reprezentând cheltuieli eligibile aferente achiziţiei de becuri cu led, efectuate de către beneficiarul finanţării, astfel cum este definit la art. 7 din ghid şi facturate de comerciant.

1.2.Programul este finanţat şi se desfăşoară în conformitate cu prevederile Ghidului de finanţare Programului privind creșterea eficienței energetice de înlocuire a becurilor convenționale cu becuri led, aprobat prin Ordinul ministrului mediului, apelor şi pădurilor nr. ............... denumit în continuare ghid. În cuprinsul contractului sunt utilizaţi termenii consacraţi prin ghid.

Articolul 2

Durata contractului

Prezentul contract intră în vigoare de la data semnării lui de către ambele părţi şi este valabil până la 31 decembrie 2023, cu posibilitatea de prelungire cu acordul părţilor.

Articolul 3

Modalitatea de decontare şi plată

3.1.Decontarea se face prin încărcarea în aplicaţia informatică şi transmiterea cererii de decontare după data de 20 a fiecărei luni, până la sfârşitul lunii respective. Ultima cerere de decontare în cadrul programului se depune până în data de 10 decembrie 2023.

3.2.Plata sumelor solicitate se realizează prin debitarea contului de trezorerie al AFM şi creditarea contului nr. ................. deschis la Trezoreria ................. de către comerciant, cu condiţia ca cererile de decontare să fie însoţite de documentele justificative prevăzute în prezentul contract şi în ghid, iar toate acestea să fie complete şi corect întocmite, inclusiv în ceea ce priveşte documentele şi informaţiile validate manual, potrivit art. 22 alin. (4) din ghid.

3.3.Formularul cererii de decontare este prevăzut în anexa la prezentul contract.

3.4.Programul se derulează în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii.

3.5.Orice plată excedentară efectuată de către AFM constituie plată necuvenită, comerciantul având obligaţia de a restitui sumele necuvenite în termen de 5 zile de la data confirmării de primire a notificării din partea AFM.

Articolul 4

Obligaţiile părţilor

4.1.Comerciantul se obligă:

a)să asigure înregistrarea în evidenţa contabilă a tuturor documentelor privind operaţiunile aferente prezentului contract, precum şi arhivarea acestora, conform reglementărilor contabile în vigoare;

b)să comercializeze becuri cu led, eligibile în cadrul programului, cu respectarea legislaţiei în vigoare;

c)să informeze AFM şi să prezinte documentele corespunzătoare în cazul în care survin modificări cu privire la actele constitutive şi/sau la informaţiile furnizate cu ocazia prezentării cererii de validare ori pe parcursul derulării prezentului contract, în termen de maximum 10 zile de la producerea respectivei modificări;

d)să informeze AFM, în termen de maximum 10 zile de la producerea evenimentului, în cazul în care nu mai corespunde unuia sau mai multor criterii de eligibilitate îndeplinite la momentul validării;

e)în îndeplinirea prezentului contract, să nu prezinte date, informaţii sau înscrisuri false, eronate ori incomplete;

f)să furnizeze, în maximum 10 zile lucrătoare de la notificarea AFM, orice informaţii sau documente suplimentare considerate necesare pentru îndeplinirea prezentului contract;

g)să specifice, în cazul oricărui demers publicitar efectuat cu privire la comercializarea becurilor cu led achiziţionate prin program, în orice formă şi în orice mediu, că acesta se realizează prin Programul privind creșterea eficienței energetice de înlocuire a becurilor convenționale cu becuri led, derulat de AFM;

h)să prezinte orice reducere de preţ, indiferent de denumirea sub care este promovată, în aşa fel încât să nu genereze confuzii între aceasta şi finanţarea acordată din Fondul pentru mediu;

i)să prelucreze, în condiţiile legii, datele cu caracter personal aparţinând beneficiarilor participanţi în cadrul programului şi să gestioneze în condiţii de maximă siguranţă documentele depuse de către aceştia;

j)să respecte integral condiţiile, etapele şi termenele stabilite în cuprinsul ghidului;

k)să respecte legislaţia specifică privind concurenţa şi protecţia consumatorului;

l)să se asigure că prețul unui bec cu led nu va depăși media prețurilor de comercializare ale acestuia, în ultimele 6 luni;

m)să preia cu titlu gratuit becurile convenționale de la persoana fizică; n)să încarce în aplicaţia informatică, lunar, până la data de 10 inclusiv, datele referitoare la becurile comercializate şi colectate, în luna anterioară, prin Programul privind creșterea eficienței energetice de înlocuire a becurilor convenționale cu becuri led;

o) să depună, odată cu cererea de decontare, pentru becurile cu led solicitate la decontare,documentul/documentele care să ateste predarea-primirea becurilor convenționale colectate în cadrul programului, încheiat(e) între comerciantul validat şi operatorul economic autorizat pentru colectare, care să conţină inclusiv numărul de bucăţi şi cantitatea acestora exprimată în kg, menţiunea «Programul privind creșterea eficienței energetice de înlocuire a becurilor convenționale cu becuri led», dovada predării către operatori economici care desfăşoară operaţii de tratare a becurilor convenționale, încărcat/încărcate în aplicaţia informatică de către comerciant, precum şi declaraţia pe propria răspundere privind predarea cu titlu gratuit a becurilor convenționale colectate în cadrul programului.

4.2.AFM se obligă:

a)să asigure plata sumelor solicitate de către comerciant pentru care acesta prezintă toate documentele necesare în formatul prevăzut în ghidul de finanţare, în condiţiile menţionate prin prezentul contract şi în ghidul de finanţare, în maximum 45 de zile lucrătoare de la data la care dosarul de decontare este complet şi conform şi nu mai sunt necesare clarificări, în condiţiile în care nu apar evenimente neprevăzute şi care nu pot fi imputabile AFM, în limita fondurilor prevăzute prin bugetele anuale ale Fondului pentru mediu;

b)să pună la dispoziţia comerciantului informaţiile legate de plăţile efectuate în cadrul prezentului contract pentru cheltuielile eligibile;

c)să permită accesul comerciantului în aplicaţia informatică în vederea introducerii informaţiilor sau completării acestora, în condiţiile prevăzute prin ghid;

d)să informeze comerciantul, despre orice intervenţie tehnică a personalului propriu asupra aplicaţiei informatice şi care poate determina imposibilitatea accesului comerciantului la aceasta.

4.3.În situaţia în care, pe parcursul derulării prezentului contract, se constată erori sau survin modificări cu privire la actele şi/sau informaţiile furnizate de către comerciant referitoare la beneficiarul înscris, AFM poate efectua modificări în aplicaţia informatică, dar numai în baza documentelor justificative transmise de către comerciant.

4.4.Fiecare parte îşi asumă în mod independent responsabilitatea privind datele cu caracter personal. Încălcarea de către o parte a prevederilor prezentului contract, precum şi a prevederilor Regulamentului nr. 679/2016 şi a normelor general obligatorii adoptate în legătură cu protecţia datelor cu caracter personal nu poate fi apreciată ca o încălcare comună şi nu poate genera răspundere solidară faţă de persoana sau autoritatea care constată această încălcare.

Articolul 5

Răspunderea contractuală

5.1.Nerespectarea de către comerciant a oricăreia dintre obligaţiile asumate prin prezentul contract, inclusiv a celor menţionate la art. 4 pct. 4.1, constituie caz de culpă.

5.2.Comerciantul îşi asumă integral răspunderea pentru prejudiciile cauzate terţilor din culpa sa pe întreg parcursul derulării prezentului contract, AFM fiind degrevată în totalitate de orice responsabilitate.

5.3.Comerciantul îşi asumă integral răspunderea pentru refuzul de a comercializa echipamentele de uz casnic unui anumit solicitant.

5.4.Comerciantul suportă toate taxele, comisioanele, cheltuielile profesionale şi orice alte cheltuieli ocazionate de pregătirea, încheierea, executarea, punerea în aplicare şi finalizarea prezentului contract şi a tuturor documentelor şi activităţilor aferente.

5.5.Comerciantul rămâne direct răspunzător pentru toate consecinţele financiare directe sau indirecte antrenate de încetarea contractului înainte de termen din culpa sa.

5.6.Orice caz de culpă şi orice disfuncţionalitate apărute pe parcursul derulării prezentului contract vor fi notificate comerciantului de către AFM. În cazul în care deficienţele nu sunt înlăturate în termen de maximum 10 zile de la data notificării, AFM are dreptul de a lua următoarele măsuri:

a)sistarea temporară a utilizării finanţării şi/sau suspendarea contractului, până la remedierea cauzelor care au dus la sistare;

b)recuperarea sumelor virate către comerciant, în condiţiile prevăzute de Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

5.7.Pentru beneficiarii pentru care s-au depus de către comerciant la AFM documente complet şi corect întocmite, AFM nu va proceda la recuperarea sumelor virate cu titlu de finanţare.

Articolul 6

Încetarea contractului

1.Prezentul contract încetează:

a)la data prevăzută în cuprinsul acestuia, de drept;

b)la data intervenţiei unui act de autoritate, de drept;

c)la apariţia unor circumstanţe care nu au putut fi prevăzute la data încheierii acestuia şi care conduc la modificarea clauzelor contractuale în asemenea măsură încât îndeplinirea prezentului contract ar fi contrară AFM şi interesului public; acest fapt va fi notificat comerciantului în termen de 10 zile de la momentul apariţiei unor astfel de circumstanţe sau de la momentul în care AFM a luat cunoştinţă de apariţia unor astfel de circumstanţe;

d)în termen de 5 zile lucrătoare de la data la care AFM a constatat că împotriva comerciantului a fost demarată procedura falimentului, radiere, dizolvare, lichidare, desfiinţare, închidere, inclusiv închidere operaţională, sau că i-au fost suspendate ori restricţionate activităţile, inclusiv cele economice, sau că se află într-o altă situaţie similară legal reglementată;

e)în termen de 5 zile lucrătoare de la data la care AFM a constatat că comerciantul face obiectul unei proceduri legale în justiţie pentru situaţiile prevăzute la lit. d), precum şi pentru orice altă situaţie similară;

f)în termen de 5 zile lucrătoare de la data la care AFM a constatat că comerciantul nu mai corespunde unuia sau mai multor criterii de eligibilitate îndeplinite la momentul validării;

g)prin acordul părţilor, la solicitarea comerciantului, în condiţiile în care acesta şi-a dus la îndeplinire toate obligaţiile ce îi revin.

2.În cazul nerespectării clauzelor contractuale şi a obligaţiilor asumate de comerciant în cadrul Programului, de o manieră care nu permite înlăturarea deficienţelor constatate, AFM recuperează parţial sau după caz, în totalitate suma finanţată, iar contractul poate fi reziliat, cu îndeplinirea formalităţilor specifice de notificare.

3.În cazul recuperării finanţării, la valoarea de recuperat se datorează dobânzi, calculate de la data plăţilor efectuate cu titlu de finanţare până la data recuperării sau a rambursării integrale, potrivit Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

Articolul 7

Forţa majoră

7.1.Prin forţă majoră şi/sau caz fortuit se înţelege un eveniment independent de voinţa părţilor, imprevizibil şi insurmontabil, intervenit după încheierea prezentului contract şi care împiedică părţile să îşi execute, total sau parţial, obligaţiile contractuale.

7.2.Partea care invocă forţa majoră are următoarele obligaţii:

a)să notifice cealaltă parte în termen de 5 zile de la data apariţiei;

b)să transmită, în termen de cel mult 30 de zile de la data producerii evenimentului considerat a fi caz de forţă majoră, certificatul de forţă majoră emis de autoritatea competentă;

c)să comunice data încetării în termen de 5 zile de la încetare;

d)să ia orice măsuri care îi stau la dispoziţie în vederea limitării consecinţelor.

7.3.Dacă nu se procedează la anunţare, în condiţiile şi termenele prevăzute, partea care o invocă va suporta toate daunele provocate celeilalte părţi prin lipsa notificării.

7.4.Îndeplinirea prezentului contract va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

7.5.Forţa majoră, comunicată şi dovedită în condiţiile pct. 7.2, exonerează de răspundere partea care o invocă.

7.6.Dacă forţa majoră şi/sau consecinţele acesteia durează sau sunt estimate că vor dura mai mult de 3 luni, părţile se obligă să negocieze cu bună-credinţă în vederea identificării soluţiei celei mai bune:

a)încetarea prezentului contract, fără ca vreuna dintre părţi să poată pretinde celeilalte daune-interese;

b)modificarea contractului.

Articolul 8

Cesiunea

Prezentul contract, precum şi toate drepturile şi obligaţiile decurgând din acesta nu pot face obiectul niciunei cesiuni totale sau parţiale.

Articolul 9

Litigii

9.1.Orice diferend rezultat din interpretarea şi/sau executarea prezentului contract se va rezolva, pe cât posibil, pe cale amiabilă.

9.2.În cazul în care o soluţie amiabilă nu este posibilă, litigiul se supune spre soluţionare instanţelor judecătoreşti competente în a căror rază teritorială îşi are sediul AFM.

Articolul 10

Dispoziţii finale

10.1.Orice notificare în baza prezentului contract se face în scris, la următoarele adrese:

a)pentru AFM: municipiul Bucureşti, Splaiul Independenţei nr. 294, corp A, sectorul 6, cod poştal ……………..........;

b)pentru comerciant: ................., cod poştal ............; în cazul în care comerciantul doreşte să fie notificat la o altă adresă sau şi-a schimbat adresa, aceasta va fi comunicată AFM în scris.

10.2.Notificările făcute comerciantului la adresa menţionată în cuprinsul pct. 10.1 sau la o altă adresă comunicată ulterior se consideră a fi aduse la cunoştinţa acestuia. Sub condiţia ca acestea să fie confirmate ulterior, notificările se pot transmite şi prin fax la următoarele numere telefonice:

a)pentru AFM: ...............................;

b)pentru comerciant: ................................... .

10.3.Prin semnarea prezentului contract, inclusiv în caz de semnare prin împuternicire, noi, reprezentanţii legali ai comerciantului, am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

10.4.Prezentul contract poate fi modificat şi/sau completat numai cu acordul părţilor, exprimat în scris, prin act adiţional.

10.5.Sumele virate în executarea prezentului contract nu sunt supuse procedurii de executare silită prin poprire, potrivit prevederilor art. 15^5 din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor Publice, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare.

10.6.Prezentul contract se încheie în 2 (două) exemplare, ambele având valoare juridică egală, câte unul pentru fiecare parte contractantă.

Administraţia Fondului pentru Mediu

Preşedinte,

................................. - S.A./S.R.L.

Reprezentant legal/Împuternicit,

Anexa

la contractul de decontare

Nr. de înregistrare la AFM

....../....../................

CERERE DE DECONTARE

Denumirea completă a comerciantului validat: ..............................................., înregistrat/înregistrată la Oficiul Registrului Comerţului de pe lângă Tribunalul ….......................... cu nr. de ordine ....../......./......., cod de identificare fiscală ...................., cont nr. ....................., deschis la Trezoreria ......................., reprezentat legal de ..............................., în calitate de ..................., prin împuternicit ............................. (dacă este cazul)

Datele de identificare a reprezentantului legal/împuternicitului ....................................................., CNP ......................................., posesor al actului de identitate tip ......, seria ...... nr. ..................., eliberat de către ............... la data de ............., domiciliat/cu reşedinţa în localitatea ........................................, str. ................................ nr. ......, bl. ....., sc. ...., et. ......, ap. ......, judeţul/sectorul ....................................., cod poştal ............, telefon (fix şi mobil) ......................, fax ......................, e-mail .....................................

În baza Contractului de decontare nr. ........../............., vă rugăm să aprobaţi prezenta cerere de decontare pentru suma de ...................... lei (în cifre şi litere).

Prezenta cerere este însoţită de:

a)declaraţiile pe propria răspundere, semnate de către beneficiari;

b)lista beneficiarilor pentru care se solicită decontarea, semnată de către reprezentantul legal al comerciantului validat sau de către persoana împuternicită de acesta, editată cu ajutorul aplicaţiei informatice;

c)facturile fiscale;

d)copie B.I./C.I. beneficiari;

e)documentul/documentele care să ateste predarea-primirea becurilor convenționale colectate în cadrul programului, încheiat(e) între comerciantul validat şi operatorul economic autorizat pentru colectare, care să conţină inclusiv numărul de bucăţi şi cantitatea acestora exprimată în kg, menţiunea «Programul privind creșterea eficienței energetice de înlocuire a becurilor convenționale cu becuri led», dovada predării către operatori economici care desfăşoară operaţii de tratare a becurilor convenționale, încărcat/încărcate în aplicaţia informatică de către comerciant, precum şi declaraţia pe propria răspundere privind predarea cu titlu gratuit a becurilor convenționale colectate în cadrul programului;

f)alte documente relevante.

Subsemnatul, declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii şi că documentele depuse în vederea decontării respectă cerinţele Ghidului de finanţare a Programului privind creșterea eficienței energetice de înlocuire a becurilor convenționale cu becuri led, iar datele furnizate, inclusiv cele din codurile QR aferente facturilor emise, sunt actuale, reale, corecte şi corespund criteriilor de eligibilitate prevăzute în ghid.

AFM BENEFICIAR

(Personal de specialitate) prin reprezentant legal,

........................................... ............................................

Anexa nr. 2

la ghid

DECLARAŢIE

pe propria răspundere a solicitantului

Subsemnatul/Subsemnata, .........................................., cod numeric personal ........................, declar pe propria răspundere, sub sancţiunile aplicate faptei de fals în declaraţii, următoarele:

a)am domiciliul în România;

b)nu am obligaţii restante la bugetul de stat şi la bugetul local, conform legislaţiei naţionale în vigoare;

c)am vârsta de 18 ani împliniţi;

d)sunt posesorul unui/unei buletin/cărţi de identitate valabil(e);

e)îmi dau acordul cu privire la prelucrarea de către Administraţia Fondului pentru Mediu a tuturor datelor şi informaţiilor furnizate, precum şi cu privire la transmiterea acestora către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în ghidul de finanţare sau în scopul elaborării de situaţii şi statistici;

f)sunt de acord să asigur, din surse financiare proprii, diferenţa până la valoarea integrală a becurilor cu led achiziționate;

g)am luat cunoştinţă de faptul că prezentarea eronată sau falsă a datelor, informaţiilor şi documentelor în baza cărora am fost aprobat în cadrul programului conduce la returnarea integrală a sumei primite cu titlu de finanţare în cadrul programului;

h)mă voi asigura că becurile cu led ce urmează a fi achiziţionate sunt noi și au putere de maximum 15 W;

i)mă oblig să transmit Administraţiei Fondului pentru Mediu orice informaţie sau documente relevante, solicitate de către aceasta, în termen de maximum 5 zile lucrătoare de la data primirii notificării;

j) mă oblig să predau comerciantului, în momentul achiziţionării becurilor cu led, un număr echivalent de becuri convenționale.

Subsemnatul/Subsemnata, ........................................, înţelegând că orice omisiune sau incorectitudine în prezentarea informaţiilor în scopul de a obţine avantaje patrimoniale sau de orice altă natură este pedepsită conform legii, declar că nu am furnizat informaţii false în documentele prezentate şi îmi asum responsabilitatea datelor conţinute în prezenta şi în toate celelalte documente, garantând, de asemenea, că datele furnizate sunt actuale, reale, corecte şi complete.

Prin semnarea prezentei confirm că am înţeles şi mi-am însuşit în integralitate conţinutul acestei declaraţii.

Numele şi prenumele solicitantului ...............................

Semnătura .........................